**Notă informativă**

**la proiectul de lege pentru modificarea şi completarea**

**unor acte legislative, ce rezultă din politica bugetară pe anul 2016**

**1. Legea nr.909-XII din 30 ianuarie 1992 privind protecţia socială a cetăţenilor care au avut de suferit de pe urma catastrofei de la Cernobîl și Legea nr.190-XV din 8 mai 2003 cu privire la veterani**, prevede că unele categorii de cetăţeni ai Republicii Moldova care au participat la lichidarea consecinţelor catastrofei de la Cernobîl, precum și unele categorii de veterani cetăţeni ai Republicii Moldova şi membrilor familiilor lor au dreptul de a beneficia de indemnizaţii pentru asigurarea cu spaţiu locativ, dacă, la situaţia din 1 ianuarie 2010, deţin scrisori de garanţie pentru obţinerea creditelor preferenţiale, eliberate de autorităţile administraţiei publice locale şi nu au obţinut creditele nominalizate. Totodată, persoanele care nu şi-au realizat dreptul la asigurarea cu spaţiu locativ, la credite preferenţiale şi nu deţin scrisori de garanţie corespunzătoare pot beneficia de acest drept în modul stabilit de Guvern. Termenul de acordare a indemnizațiilor pentru persoanele care dețin scrisori de garanție a fost stabilit pînă la 31 decembrie 2014, iar pentru persoanele care nu şi-au realizat dreptul la asigurarea cu spaţiu locativ, la credite preferenţiale şi nu deţin scrisori de garanţie corespunzătoare – este reeșalonat pe o perioadă de pînă la 5 ani, începînd cu 1 ianuarie 2014 pînă la 31 decembrie 2018.

Pe parcursul anilor 2010-2014, 2186 beneficiari au primit, în baza scrisorilor de garanții eliberate de către autorităţile publice locale, indemnizații unice din contul bugetului de stat în sumă de 88,8 mil.lei.

În anul 2014, 163 beneficiari care nu au deținut scrisori de garanție, au primit indemnizații unice din contul bugetului de stat în sumă de 7,6 mil.lei. Pînă la finele anului 2018, 3364 beneficiari urmează să-şi realizeze dreptul la indemnizația unică, dintre care 1584 beneficiari domiciliați în localitățile din stînga Nistrului, care, la momentul dat, nu şi-au realizat acest drept din cauza unor neclarități apărute în procesul de examinare a cererilor de către comisiile speciale.

Pentru asigurarea drepturilor și garanțiilor sociale ale cetățenilor Republicii Moldova, se propune extinderea competențelor comisiilor speciale din localitățile limitrofe respective în privința examinării cererilor depuse de către solicitanți de indemnizații unice domiciliați în localitățile din stîngă Nistrului, efectuîndu-se completările respective la Legea nr.909-XII din 30 ianuarie 1992 privind protecţia socială a cetăţenilor care au avut de suferit de pe urma catastrofei de la Cernobîl și Legea nr.190-XV din 8 mai 2003 cu privire la veterani.

Impactul asupra bugetului de stat se estimează anual în sumă de circă 6,0 mil. lei.

**2. Legea nr.548-XIII din 21 iulie 1995 cu privire la Banca Naţională a Moldovei** prevede, că profitul disponibil poate fi distribuit pentru majorarea capitalului statutar al Băncii Naţionale a Moldovei pînă cînd mărimea acestuia atinge 10% din totalul obligaţiunilor monetare al acesteia. Ulterior, soldul profitului disponibil pentru distribuire se transferă la bugetul de stat în termen de 15 zile după primirea raportului auditorului extern asupra situaţiilor financiare ale Băncii Naţionale a Moldovei. Luînd în considerare că capitalul statutar este dinamic, poate să apară situații cînd Banca Națională a Moldovei nu va avea obligațiunile de a participa la formarea veniturilor bugetului de stat.

Actualmente, în condiţiile de austeritate ale bugetului de stat în urma conjuncturii economice naţionale, situaţiei create pe piaţa financiar-bancară autohtonă, evoluţiei comerţului exterior determinate de circumstanţele pe plan extern, Guvernul nu este capabil se asigure finanțarea angajamentelor deja asumate.

În scopul acumulării veniturilor suplimentare la buget, se propune ca profitul Bancii Naționale a Moldovei disponibil pentru distribuire să fie alocat pentru majorarea capitalului statutar în proporție de cel mult 50%, indiferent de valoarea capitalului statutar al acesteia stabilit prin lege, iar restul - transferat la bugetul de stat, efectuîndu-se modificările respective la Legea nr.548-XIII din 21 iulie 1995 cu privire la Banca Naţională a Moldovei și abrogarea prevederilor Legii nr.147 din 30 iulie 2015 pentru modificarea şi completarea unor acte legislative.

**3. Legea nr.1104-XV din 6 iulie 2002 cu privire la Centrul Național Anticorupție**prevede că, angajatul CNA neasigurat cu locuinţă de serviciu are dreptul la compensarea cheltuielilor pentru închirierea (subînchirierea) unei locuinţe în cuantumul prevăzut de contractul de închiriere (subînchiriere) a locuinţei, dar care nu poate depăşi salariul lui de funcţie.

Totodată, prin Legea nr.90-XVIII din 4 decembrie 2009 pentru modificarea şi completarea unor acte legislative, a fost exclus acest drept pentru toate categoriile de beneficiari (angajații cu statut militar/special ai structurilor de forță, judecători, procurori, etc.).

Existența dreptului menționat pentru colaboratorii CNA, în condițiile stabilirii unor drepturi mai avantajoase la remunerarea muncii față de alte categorii de persoane care activează în condiții similare, creează spațiu pentru încălcarea principiului de echitate socială între salariaţii din cadrul deferitelor structuri de forță.

Întru evitarea acestui fenomen, se propune modificarea respectivă la Legea cu privire la Centrul Național Anticorupție.

**4. Legea nr.397-XV din 16 octombrie 2003 privind finanțele publice locale** stabilește, că autoritățile publice locale au obligația să vireze transferurile cu destinație specială pentru finanţarea învăţămîntului preşcolar, primar, secundar general, special şi complementar (extraşcolar) utilizate contrar destinației, pînă la sfîrșitul anului bugetar, în mărimea sumei respective în bugetul de la care au fost primite. În cazul în care suma corespunzătoare nu este virată de bugetul respectiv, Ministerul Finanţelor, în baza dării de seamă anuale, este în drept să restabilească forţat la bugetul de stat sumele transferurilor utilizate contrar destinaţiei prin intermediul relaţiilor interbugetare.

E de menţionat că, cadrul legal vizat nu reglementează situația nevalorificării transferurilor cu destinație specială alocate bugetelor unităților administrativ-teritoriale de la bugetul de stat, care nu au fost utilizate pe parcursul anului bugetar, deși, acestea sînt alocate cu titlul condiționat. În rezultat, aceste mijloace financiare rămîn la dispoziția autorităților publice locale ca mijloace nevalorificate (solduri). Practica denotă, că la majoritatea bugetelor unităților administrativ-teritoriale nivelul finanțării cheltuielilor este sub nivelul indicilor planificați, majorînd intenționat soldurile mijloacelor la conturile trezoreriale ale acestora, în condițiile în care bugetul de stat nu are suficiente resurse pentru finanţarea altor priorităţi. În situaţia, cînd nivelul deficitului bugetului public naţional este restricţionat, utilizarea soldurilor menţionate va duce la creşterea deficitului bugetelor unităților administrativ-teritoriale. În scopul asigurării nivelului deficitului bugetului public național apare necesitatea întreprinderii măsurilor pentru reducerea deficitului bugetului de stat şi, respectiv, finanţării obligaţiunilor deja asumate de Guvern.

Pentru informare, în anul 2014, doar pentru raioanele Basarabeasca, Ocnița, Rîșcani și mun.Chișinău, care au implementat noul sistem de formare a bugetelor unităților administrativ-teritoriale, nevalorificarea în totalitate a transferurilor în cauză a dus la creșterea soldului cu circa 66,0 mil.lei (învățămînt și asistență socială, respectiv, 62,1 mil.lei și 3,9 mil.lei).

Întru îmbunătățirea disciplinei financiare și asigurarea financiară durabilă de la bugetul de stat, neadmiterii creșterii neîntemeiate a soldurilor la conturile bugetelor unităților administrativ-teritoriale, diminuării influenței asupra nivelului deficitului bugetului public național, excluderii dificultăţilor evidenței separate a soldurilor la începutul anului bugetar următor, se propune introducerea obligativităţii rambursării pînă la sfîrşitul anului bugetar şi a soldurilor mijloacelor bănești din transferurile cu destinație specială, înregistrate la data încheierii anului bugetar, în bugetul de la care au fost primite.

Strategia națională de descentralizare, aprobată prin Legea nr.68 din 5 aprilie 2015, în partea ce ține de componenta descentralizării financiare, pentru a atinge obiectivul specific trasat privind perfecționarea actualului sistem de finanțe publice locale, astfel încît să se asigure autonomia financiară a APL, prevede consolidarea bazei de venituri proprii ale APL și a autonomiei de decizie asupra lor.

Aceasta urmărește revizuirea cadrului legal existent pentru a determina creșterea veniturilor proprii ale APL, pentru a stimula colectarea proprie și a întări autonomia locală, inclusiv identificarea și introducerea unor noi surse de venituri locale, unor cote suplimentare la cele existente sau învestirea cu dreptul de a oferi facilități fiscale locale.

Actualmente taxa pentru folosirea drumurilor de către autovehiculele înmatriculate în Republica Moldova reprezintă surse de reglementare a veniturilor sistemului bugetar. Conform prevederilor actuale ale Legii nr.397-XV din 16 octombrie 2003 privind finanțele publice locale, ca sursă a bugetelor unităților administrativ-teritoriale de nivelul al doilea servește taxa prenotată, fiind defalcate în bugetele respective 50% din volumul total colectat pe teritoriul unității administrativ-teritoriale, restul de 50% constituie sursă de formare a Fondului rutier.

Întru atingerea țintei trasate în Strategia națională de descentralizare, obiectivele politicii fiscale pe termen mediu (anii 2016-2018) prevăd ca taxa pentru folosirea drumurilor de către autovehiculele înmatriculate în Republica Moldova să fi exclusă din sistemul impozitelor și taxelor de stat, și trecerea acesteia la categoria taxelor locale, devenind sursă de venituri proprii ale bugetelor unităților administrativ-teritoriale de nivelul întîi, respectiv, fiind exclusă din categoria surselor Fondului rutier. Aceasta permite autorităților publice locale de nivelul întîi să beneficieze de mijloace pentru întreținerea drumurilor comunale și a străzilor (reparația și reconstrucția). Conform estimărilor (în condițiile mărimii existente a taxei), sumele taxei rutiere redirecționate pentru autoritățile publice locale de nivelul întîi pentru anul 2016 vor constitui - 348,0 mil.lei, respectiv, 2017- 360,0 mil.lei și 2018 – 370,0 mil.lei.

Reieșind din aceasta, se propun modificările respective la Legea fondului rutier nr.720-XII din 2 februarie 1996, Legea nr.397-XV din 16 octombrie 2003 privind finanțele publice locale și Hotărîrea Parlamentului nr.893–XIII din 26 iunie 1996 pentru aprobarea Regulamentului cu privire și utilizarea fondului rutier.

**5. Legea nr.419-XVI din 22 decembrie 2006 cu privire la datoria sectorului public, garanţiile de stat şi recreditarea de stat** stabileşte căMinisterul Finanţelor elaborează, cu consultarea Băncii Naţionale a Moldovei şi a altor instituţii interesate, programul „Managementul datoriei de stat pe termen mediu”, pe care îl înaintează spre aprobare Guvernului. Totodată, programul „Managementul datoriei de stat pe termen mediu” este revizuit şi actualizat anual, concomitent cu actualizarea prognozelor din Cadrul bugetar pe termen mediu.

Astfel, în vederea asigurării unui grad mai înalt de transparenţă în domeniul managementului datoriei de stat, se propune ca revizuirea și actualizarea programului „Managementul datoriei de stat pe termen mediu” să fie aprobată prin hotărîre de Guvern, similar procedurii aplicate la aprobarea inițială, modificîndu-se legea în cauză.

**6. Legea** **nr.121-XVI din 4 mai 2007 privind administrarea și deetatizarea proprietății publice** stabilește competențele Guvernului în domeniul administrării proprietății publice. Conform legii, atribuirea bunurilor proprietate de stat domeniului public sau domeniului privat al statului, trecerea dintr-un domeniu în altul sau în proprietatea unităților administrativ-teritoriale, precum și trecerea întreprinderilor de stat şi a bunurilor imobile proprietate publică a statului din administrarea unei autorităţi a administraţiei publice centrale în administrarea altei autorităţi a administraţiei publice centrale, se efectuează în baza hotărîrilor de Guvern.

Astfel, modalitatea vizată se răsfrînge asupra tuturor bunurilor proprietate de stat domeniului public, inclusiv și celor mobile (calculatoare învechite moral; mese, scaune, etc.). Procedura de transmitere a bunurilor autorităților publice centrale către unitățile administrativ-teritoriale este complicată și durează mult timp. Ca urmare, autoritățile publice centrale, în multe cazuri, renunță la transmiterea bunurilor mobile către unitățile administrativ-teritoriale și, după caz, le păstrează în depozite sau le casează.

Pentru simplificarea procedurilor de transmitere a patrimoniului din proprietatea publică a statului în proprietatea publică a unităților administrativ-teritoriale, se propune de a delimita competențele Guvernului și competențele autorităților publice centrale în administrarea proprietății publice, și anume: Guvernul să aprobe hotărîrile privind transmiterea întreprinderilor de stat și bunurilor imobile proprietate publică a statului, iar autoritățile publice centrale să ia deciziile privind transmiterea bunurilor proprietate publică altor decît întreprinderilor de stat și bunurilor imobile proprietate publică a statului, cu acordul consiliului local respectiv.

În contextul dat, se propune efectuarea modificărilor respective la Legea nr.121-XVI din 4 mai 2007 privind administrarea și deetatizarea proprietății publice.

Reieșind din modificările vizate la Legea nr.121-XVI din 4 mai 2007 care este legea de bază în reglementarea raporturilor ce ţin de administrarea şi deetatizarea proprietăţii publice, se propune efectuarea modificărilor similare şi la Legea nr.523-XIV din 16 iulie 1999 cu privire la proprietatea publică a unităților administrativ-teritoriale.

**7. Codul contravenţional al Republicii Moldova nr.218-XVI din 24 octombrie 2008** stabilește prescripţia de înlăturare a răspunderii contravenţionale, și anume: termenul general este de 3 luni și termenul special pentru contravențiile ce afectează activitatea de întreprinzător, fiscalitatea, activitatea vamală şi valorile mobiliare este de 12 luni. Astfel, termenul de prescripție pentru înlăturarea răspunderii în cazul sancțiunilor contravenționale prevăzute la încălcarea regulilor de inițiere și desfășurare a procedurilor de achiziții publice este de 3 luni.

Perioada indicată nu este suficientă pentru întocmirea procesului-verbal contravențional și adoptarea deciziei privind aplicarea sancțiunii, întrucît în multe cazuri faptele ce constituie contravenție în domeniul achizițiilor publice, sînt depistate după expirarea termenului de 3 luni. În scopul sporirii responsabilităţii persoanelor cu funcţii de răspundere şi posibilității organelor competente cu drept de control/inspectare de a stabili contravenţii, se propune extinderea termenului de prescripţie a răspunderii contravenţionale în cazul dat pînă la 12 luni, modificîndu-se, respectiv, Codul contravențional.

Legea nr.146-XIII din 16 iunie 1994 cu privire la întreprinderea de stat stabilește, că fondatorul îşi exercită drepturile de gestionar al întreprinderii prin intermediul consiliului de administraţie şi al administratorului întreprinderii (organul executiv). Astfel, constituirea consiliilor de administrație de către fondator este obligatorie.

Consiliul de administraţie este organul colegial de administrare a întreprinderii, reprezintă interesele statului şi îşi exercită activitatea în conformitate cu legea prenotată şi Regulamentul consiliului de administraţie al întreprinderii de stat aprobat de fondator.

Conform Legii cu privire la întreprinderea de stat, consiliul de administrație îndeplinește o serie de atribuții menite să conducă la asigurarea transparenței procedurilor de achiziţie a bunurilor, lucrărilor şi serviciilor destinate atît acoperirii necesităţilor, cît şi asigurării bazei tehnico-materiale şi formării programului de producţie al întreprinderii, asigurarea integrității și folosirii eficiente a bunurilor întreprinderii, monitorizarea/exercitarea unui control asupra veniturilor și cheltuielilor întreprinderii etc.

Rezultatele inspectărilor (controalelor) denotă despre încălcarea legislației în domeniul gestionării întreprinderilor de stat, în special neinstituirea consiliilor de administrație de către fondator.

Reieșind din importanța activității consiliului de administrație în cadrul unei entități economice cu capital de stat, precum și necesitatea asigurării transparenței și echității deciziilor luate în cadrul entităților – proprietate a statului, se propune completarea Codului contravenţionalcu norma, conform căreia sancțiunile vor fi aplicate persoanei cu funcție de răspundere din cadrul autorităților administrației publice ce au în administrarea sa întreprinderi de stat, în cazul neconstituirii consiliilor de administrație.

**8. Legea nr.80 din 7 mai 2010 cu privire la statutul personalului din cabinetul persoanelor cu funcții de demnitate publică** stabilește, că la expirarea mandatului, în caz de demisie, revocare, eliberare din funcţie a persoanei cu funcţie de demnitate publică sau în caz de deces al acesteia, personalul încadrat în cabinetul persoanelor cu funcţii de demnitate publică căruia i-a încetat contractul individual de muncă şi care nu a fost încadrat în noul cabinet al persoanelor cu funcţii de demnitate publică beneficiază de o indemnizaţie unică egală cu 6 salarii medii lunare, iar în cazul cînd nu este încadrat în cîmpul muncii - beneficiază de o indemnizaţie egală cu un salariu mediu lunar.

În același timp, persoanele cu funcții de demnitate publică pe lîngă care activează cabinetul persoanelor cu funcţii de demnitate publică, la expirarea mandatului, în caz de demisie, revocare sau eliberare din funcţie, persoana cu funcţie de demnitate publică beneficiază, conform Legii nr.199 din 16 iulie 2010 cu privire la statutul persoanelor,de o indemnizaţie unică egală cu 2 salarii ale funcţiei, dacă legea specială ce reglementează activitatea acestei persoane nu prevede un alt cuantum al indemnizaţiei, iar dacă după 2 luni de la încetarea mandatului persoana cu funcţie de demnitate publică nu este încadrată în cîmpul muncii, ea beneficiază de o indemnizaţie egală cu un salariu al funcţiei.

Din prevederile acestor legi reiese, că baza pentru calcularea indemnizațiilor acordate personalului din cabinetul persoanelor cu funcţii de demnitate publică și persoanelor cu funcții de demnitate publică, în condițiile egale, este diferită - salariu mediu lunar și salariu al funcţiei, respectiv, precum și numărul de salarii.

Întru uniformizarea condițiilor de acordare a indemnizațiilor în ambele cazuri, se propune ca indemnizațiile pentru personalul din cabinetul persoanelor cu funcții de demnitate publică să fie egale cu 2 salarii ale funcţiei și un salariu al funcției, modificîndu-se respectiv Legea nr.80 din 7 mai 2010.

E de menționat, că indemnizațiile menționate personalului din cabinetul persoanelor cu funcții de demnitate publică se acordă fără stabilirea careva condiții care se regăsesc la alte categorii de personal ce activează în serviciul public. Așa dar, conform Legii nr.158 din 4 iulie 2008 cu privire la funcţia publică şi statutul funcţionarului public, indemnizații nu se acordă în cazul în care funcţionarii publici au o vechime în serviciul public mai mică de 2 ani, și-a suspendat raportul de muncă/serviciu și se reîncadrează la locul de muncă (serviciu) precedent, beneficiază de pensie pentru vechime în muncă în conformitate cu actele legislative speciale, de pensie pentru limită de vîrstă sau în cazul celor care au dreptul la pensie anticipată conform Legii privind pensiile de asigurări sociale de stat.

Pentru a asigura un tratament nediscriminatoriu la acordarea indemnizațiilor menționate categoriilor de funcționari, precum și evitarea unei indemnizații în legătură cu încetarea contractului de muncă disproporțională față de perioada de activitate în funcție sau alte garanții sociale de care persoana deja beneficiază, se propune completarea Legii nr.80 din 7 mai 2010 cu aceste prevederi.

Totodată, se propune aducerea în concordanță cu prevederile Legii nr.199 din 16 iulie 2010 cu privire la statutul persoanelor cu funcții de demnitate publică și a prevederilor Legii nr.760-XIV din 24 decembrie 1999 privind garanţiile sociale ale membrilor de Guvern în cazul demisionării, reorganizării Guvernului sau expirării mandatului său la partea ce se referă la determinarea indemnizațiilor acordate membrilor de Guvern în cazul demisionării, reorganizării Guvernului sau expirării mandatului său, adică calcularea acestora în funcție de cuantumul salariului al funcției.

**9. Legea privind controlul financiar public intern nr.229 din 23 septembrie 2010** prevede, că managerul entităţii publice organizează funcţia de audit intern instituind o unitate de audit intern în structura organizaţională a entităţii publice. Prin lege sunt stabilite şi obligaţiile conducătorului unităţii de audit intern, dintre care principalele sînt: elaborarea cărții de audit intern, planului strategic al activităţii de audit intern, planului anual al activităţii de audit intern, instrucţiunilor proprii de aplicare a Normelor metodologice de audit intern în sectorul public, precum şi raportul anual al activităţii de audit intern.

Totodată, conformpracticii internaţionale, conducătorul unităţii de audit intern este responsabil de elaborarea Programului de asigurare şi îmbunătăţire a calităţii activităţii de audit intern. Acest Program reprezintă baza pentru dezvoltarea şi consolidarea activităţii unităţii de audit intern, constituind şi un instrument de apreciere a activităţii acesteia, asigurat prin monitorizare continuă şi autoevaluare. Programul nominalizat oferă concluzii privind calitatea activităţii de audit intern şi recomandări relevante de fortificare a acesteia.

În același timp, una din atribuţiile de bază a Ministerului Finanţelor reprezintă monitorizarea şi evaluarea calităţii activităţii unităţilor de audit intern, care este periodic efectuată la începutul fiecărui an, fiind generalizată în Raportul anual consolidat privind controlul financiar public intern, prezentat anual Guvernului. Pentru asigurarea unei informaţii mai obiective în raportul nominalizat Ministerul Finanţelor necesită informaţii incluse în Programul de asigurare şi îmbunătăţire a calităţii activităţii de audit intern, care cuprinde toate aspectele ce ţin de activitatea unităţii de audit intern. Prin urmare, prezentarea copiei Programului vizat către Ministerul Finanţelor va permite aprecierea activităţii unităţilor de audit intern, identificarea lacunelor şi, ulterior, întreprinderea măsurilor corective pentru consolidarea acesteia. Reieşind din aceasta, se propune modificarea respectivă la Legea privind controlul financiar public intern.

Conform legii în cauză, Ministerul Finanţelor, în procesul de coordonare a controlului financiar public intern, este responsabil de evaluarea calităţii sistemului de management financiar şi control. De asemenea, legea menţionată prevede, că auditul intern are menirea să ajute entitatea publică în atingerea obiectivelor sale, evaluînd printr-o abordare sistematică şi metodică sistemul de management financiar şi control şi oferind recomandări pentru consolidarea eficacităţii acestuia. Astfel, responsabilitatea directă pentru evaluarea calităţii sistemului de management financiar şi control din cadrul entităţilor publice aparţine unităţilor de audit intern.

În scopul evitării contradicţiilor, se propune stabilirea prin lege că, Ministerul Finanţelor are atribuţia de a monitoriza dezvoltarea sistemului de management financiar şi control, efectuîndu–se modificarea respectivă.

**10.** Conform **Legii nr.59 din 29 martie 2012 privind activitatea specială de investigaţii**, mijloacele pentru finanțarea activităților speciale de investigații se alocă de la bugetul de stat autorităților publice ale căror subdiviziuni specializate sunt împuternicite cu efectuarea măsurilor speciale de investigații, iar controlul utilizării mijloacelor respective este exercitat de către conducătorii acestor autorități, precum și de către un reprezentant al Ministerului Finanțelor special împuternicit, conform regulilor speciale aprobate de Guvern. Totodată, legea vizată prevede că, modul de utilizare a mijloacelor alocate pentru efectuarea măsurilor speciale de investigații, este stabilit în Regulamentul comun al autorităților care efectuează activitatea specială de investigații de comun acord cu Procuratura Generală.

Dat fiind faptul că, mijloacele financiare alocate pentru activitatea specială de investigaţi sunt mijloace publice, controlul utilizării acestora urmează a fi bazat pe principiile generale stabilite prin legislație cu aplicarea prevederilor regulamentului menționat.

Reieșind din cele expuse, se propune excluderea necesității de aprobare de către Guvern a regulilor speciale de control, prin operarea modificărilor respective în Legea privind activitatea specială de investigaţii.

**11. Codul educaţiei nr.152 din 17 iulie 2014** stipulează, că instituţiile de educaţie antepreşcolară şi preşcolară, de învăţămînt primar, gimnazial, liceal şi extraşcolar sînt finanțate din bugetul de stat, prin intermediul transferurilor cu destinație specială. Totodată, codul prevede că autoritățile locale decid lărgirea rețelei de instituții de învățămînt general, iar organul local de specialitate în domeniul învăţămîntului stabileşte normativele privind numărul de clase pe ani de studii din instituţia de învăţămînt publică. În modul acesta, se creează o discrepanță în planificarea transferurilor cu destinație specială în vederea acoperirii cheltuielilor suplimentare, dar și generează o presiune necontrolabilă asupra bugetului de stat. Întru depășirea acestei situației, se propune ca inițiativele respective să fie coordonate prealabil cu Ministerul Educației, care, conform Legii finanțelor publice și responsabilității bugetar-fiscale, urmează să determine transferurile cu destinație specială.

Totodată, conform Codului educaţiei, una din sursele prioritare de finanţare a sistemului de învăţămînt public sînt transferurile cu destinaţie specială de la bugetul de stat la bugetele locale, pentru instituţiile de educaţie antepreşcolară şi preşcolară, de învăţămînt primar, gimnazial, liceal şi extraşcolar. Tot potrivit Codului educaţiei, educația antepreșcolară se realizează în familie şi poate fi organizată, la solicitarea părinților, de către autoritățile APL cu finanţare din bugetele locale. Astfel, transferurile cu destinație specială nu pot include ciclul respectiv.

În scopul eliminării acestor contradicții, se propune excluderea prevederii de finanțare a instituţiilor de educaţie antepreşcolară din contul bugetului de stat prin intermediul transferurilor cu destinaţie specială către bugetele locale, modificîndu-se respectiv Codul educației.

Concomitent, se propune de precizat prin lege că transferurile se acordă nu doar pentru instituţii, dar pentru desfășurarea procesului educațional. În cazul dat vor fi asigurată finanţarea ansamblului de măsuri aplicate în mod sistematic în vederea formării şi dezvoltării însuşirilor intelectuale, morale şi fizice a copiilor. Instituţia de învățîmănt este numai o formă de organizare care desfăşoară anumite funcţii educative.

Codul educației stabileşte, că învăţămîntul superior este structurat pe trei cicluri, din care ciclul III – studii superioare de doctorat, și se finanţează, inclusiv de la bugetul de stat în limita planului de admitere aprobat anual de Guvern. Programele de studii superioare de doctorat se desfăşoară în şcoli doctorale. Şcolile doctorale se organizează în cadrul instituţiilor de învăţămînt superior, precum şi în cadrul consorţiilor sau parteneriatelor naţionale şi internaţionale, constituite inclusiv cu participarea organizaţiilor din sfera ştiinţei şi inovării. Admiterea în ciclul III de studii superioare se organizează de instituţiile de învăţămînt superior, de consorţiile, parteneriatele naţionale şi internaţionale, inclusiv de cele constituite cu participarea organizaţiilor din sfera ştiinţei şi inovării, la programe de doctorat acreditate sau autorizate provizoriu.

Astfel, Codul educației nu stipulează obligativitatea creării consorțiilor nemijlocit de către instituţiile de învăţămînt superior ce oferă posibilitatea finanțării la direct a membrilor consorțiilor/parteneriatelor altor decît instituţiile de învăţămînt. Dat fiind faptul, că studiile superioare de doctorat sunt ciclu al învățîmîntului superior, finanțarea programelor de doctorat urmează a fi efectuată doar prin intermediul instituţiilor de învăţămînt superior, care la rîndul său, în bază contractuală, vor avea relații cu instituțiile/organizațiile din consorțiu sau parteneriate.

Reieșind din aceasta, se propune stabilirea prin lege, că consorțiile urmează a fi create numai de către instituţiile de învăţămînt superior, cu introducerea modificării respective în Codul educației.

**12. Legea finanţelor publice şi responsabilităţii bugetar-fiscale nr.181 din 25 iulie 2014** stabileşte, că în termen de 30 de zile de la data publicării legii bugetului de stat pe anul respectiv, autorităţile administraţiei publice locale de toate nivelurile aduc bugetele aprobate corespunzătoare în concordanţă cu prevederile legii menţionate. Aceasta nu se referă la modificarea legii bugetului de stat pe parcursul anului, care afectează relațiile interbugetare.

Întru eliminarea acestei lacune, se propune de a obliga autoritățile administrației publice locale să aducă bugetele sale în concordanță și cu modificările operate la legea bugetului de stat pe parcursul anului bugetar, efectuîndu-se modificările respective la Legea finanţelor publice şi responsabilităţii bugetar-fiscale.

Totodată, în baza Legii nr.181 din 25 iulie 2014, dacă autorităţile administraţiei publice locale nu aduc în concordanță bugetele unităților administrativ-teritoriale cu prevederile legii adoptate și publicate a bugetului de stat, transferurile cu destinaţie generală vor fi suspendate pînă la efectuarea ajustărilor corespunzătoare. Pentru responsabilizarea autorităților administrației publice locale privind aducerea în concordanță a bugetelor unităților administrativ-teritoriale cu prevederile legii bugetului de stat anuale, inclusiv modificările acesteia, se propune introducerea pîrghiei suplimentare de influență asupra lor. Se propune extinderea restricții de suspendare şi asupra transferurilor cu destinaţie specială alocate bugetelor unităților administrativ-teritoriale pentru finanţarea învățămîntului preșcolar, primar, gimnazial, liceal, special și extrașcolar analogic transferurilor cu destinație generală.

Reieșind din modificările vizate la Legea nr.181 din 25 iulie 2015 care este legea de bază în stabilirea principiilor, regulilor şi responsabilităților în domeniul finanțelor publice, se propune efectuarea modificărilor similare şi la Legea finanţelor publice locale nr.397-XV din 16 octombrie 2003.

**13.** Concomitent, se propune abrogarea **Hotărîrii Parlamentului nr.1306-XII din 8 iunie 1993 privind aplicarea Legii salarizării și Hotărîrii Parlamentului nr.1473-XII din 8 iunie 1993 cu privire la salarizarea personalului bazei auto a Parlamentului conform Rețelei tarifare unice de salarizare**, deoarece actele nominalizate au ieșit din uz, așa cum Legea salarizării, întru executarea căreia au fost adoptate, a fost abrogată la data de 3 martie 2006 prin Legea nr.355-XVI din 23 decembrie 2005 cu privire la sistemul de salarizare în sectorul bugetar. Mai mult ca atît, prin art.2 din Hotărîrea Parlamentului nr.161 din 5 iulie 2012 pentru abrogarea Hotărîrii Parlamentului nr.22-XV din 29 martie 2001 cu privire la structura Aparatului Parlamentului, la statul de funcţii al Aparatului şi al Parlamentului şi la asigurarea materială a personalului Aparatului şi a deputaţilor în Parlament, a fost lichidată instituția publică „Baza auto a Parlamentului”.

Totodată, reieșind din faptul că, prin Legea nr.328 din 23 decembrie 2013 privind salarizarea judecătorilor a fost adoptat un nou sistem de salarizare a judecătorilor, iar prin Legea nr.48 din 22 martie 2012 privind sistemul de salarizare a funcționarilor publici - un nou sistem de salarizare a funcţionarilor publici, care reglementează condițiile de salarizare a judecătorilor și funcționarilor publici ce activează în cadrul Curții Constituționale, prevederile articolelor 5-13 din Hotărîrea Parlamentului nr.468 din 31 mai 1995 privind asigurarea activităţii Curţii Constituţionale, salarizarea Preşedintelui, judecătorilor şi judecătorilor-asistenţi ai Curţii Constituţionale sînt depășite. Astfel, se propune abrogarea articolelor 5-13 din **Hotărîrea Parlamentului nr.468 din 31 mai 1995**.

**14.** Adiţional la cele menţionate mai sus, în scopul înlăturării lacunelor din redacţia curentă a legislaţiei bugetare şi racordării la propunerile sus-formulate sunt efectuate modificări purtînd un caracter redacţional, de concretizare şi de corelare.

VICEMINISTRU Maria CĂRĂUȘ